recursal/SuperWikiNEXT-32B huggingface dataset:
***Oculta Identidade*** é unha serie audiovisual galega, a primeira realizada en lingua galega para Internet[]. A súa orixe foi un traballo realizado por alumnos da Escola de Imaxe e Son da Coruña baseado na serie española de suspense *Motivos Personales* realizada en 2005. A súa estrea foi o 11 de marzo de 2008 e en total consta de 9 capítulos de 10 minutos de duración cada un.

A serie é unha idea orixinal do celanovés Bruno Nieto, baseándose en series de éxito como *Motivos Personales* ou *Circulo Rojo*. Sen ter nocións no mundo audiovisual e con tan só 19 anos creou a primeira serie para Internet de Galicia, *Nada es lo que parece*.

Argumento 1ª temporada
----------------------

Cristian Pazos, un estudante de 20 anos da escola de Imaxe e Son desaparece. A partir de aí os seus compañeiros comezan unha busca paralela á da policía, unha investigación que verán o seu punto intermedio na xornalista Cayetana Calvó que tratará a toda costa de atopar, sexa vivo ou morto, a Cristian. Tardarán en darse conta en que a solución está en recordar o que pasou 10 anos atrás, algo que cambiaría para sempre as súas vidas.

Argumento 2ª temporada
----------------------

Logo de coñecer as intencións de Cristian Pazos, este decide acabar con todo matando os seus amigos, os poucos que lle quedan.
Pero non tardará en darse conta de que agora vivirá realmente o que finxiu durante 30 días. Todo forma parte dun plan.

Equipo técnico
--------------

* Bruno Nieto (director e guionista).
* Óscar Piñeiro (axudante dirección).
* Paula Mariñas /Escola Imaxe e son / 19audiovisual (produción).
* Julio Montero (música).

Intérpretes
-----------

Rubén Riós.
Roberto Porto.
* Rubén Riós
* Roberto Porto
* Rafa Durán
* Tamara Canosa
* David Pájaro
* Carmen Álvarez
* Marta Vich
* Luana Álvarez
* Marcos Martínez
* Nani Matos
* Julio Cela
* Lara Lago
* Alberto Castro
* Henrique Hortas
* Katy Conde

Véxase tamén
------------

### Ligazóns externas

* Canle Oculta identidade de Youtube
* Oculta identidade no Soportal Galego do Audiovisual
Dulce María.
**Dulce María Espinosa Saviñón**, nada na Cidade de México o 6 de decembro de 1985, é unha actriz é cantante mexicana.

Traxectoria
-----------

Ao igual que outras colegas da súa xeración (Anahí, Zoraida Gómez, Irán Castillo, Sherlyn, entre outras) iniciou a súa carreira artística moi nova, aos oito anos participou por primeira vez en televisión, dentro do programa *Plaza Sésamo*. Tamén fixo as súas primeiras aparicións en "El club de Gaby".

En 1996 integrouse no grupo infantil **KIDS**, co cal logrou o éxito cos temas "La mejor de tus sonrisas" e "Prende el Switch", entre outros; en 1999, cando se disolveu o grupo, integrou un dueto con outro ex-KIDS, Daniel Habif, nomeado D&D, gravando cinco temas musicais, os cales nunca se deron a coñecer publicamente. Nos seguintes tres anos, a xove actriz actuou en diversas telenovelas como *No tengo madre* -a antinovela de Eugenio Derbez- e *Huracán* (1998), Infierno en el Paraíso, Nunca te olvidaré (ambas de 1999), *DKDA Sueños de juventud*, *Primer amor* e *Siempre te amaré* (do ano 2000).

A finais do ano 2000 integrouse no grupo *Jeans* cubrindo a intérprete arxentina -e hoxe condutora- Angie. Unicamente gravou co grupo o álbum *Cuarto para las cuatro I* (2001); saíu do grupo no ano 2002.

Ese mesmo ano retomou o seu paso actoral como protagonista de *Clase 406*, interpretando a "Marcela"; nesta novela compartiu créditos xunto a Aarón Díaz, Alfonso Herrera con quen tivo unha relación sentimental, Irán Castillo e Sherlyn, sendo a telenovela mais exitosa do ano 2003.

En 2004 Pedro Damián volveuna chamar para ser parte do elenco da telenovela *Rebelde*. O seu éxito chegou a moitos países, chegándose a transmitir en case toda América, algúns países europeos, así como países de Oriente. A vez que esta, formouse o grupo pop RBD, co cal xunto cos seus compañeiros Anahí, Maite, Alfonso, Christopher e Christian, lanzaron 3 álbums en estudio en español (Rebelde, Nuestro Amor e Celestial), un en portugués para o mercado brasileiro, un en inglés para o anglosaxón e dous en vivo.

A finais do 2006 recibiu a proposta de Televisa para protagonizar a versión mexicana de *Floricienta* (Lola, érase unha vez) pero debido aos diversos compromisos con RBD non puido participar no proxecto que na actualidade protagoniza a actriz debutante Eiza Gonzáles.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Dulce María Espinosa Saviñón Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q237387
* WorldCat
* VIAF: 160635235
* BNE: XX4760756
* DeutscheBio: 1062420594
* Discogs: 1940132
* Europeana: ID
* Filmportal: ID
* GND: 1062420594
* IMDb: nm0555902
* ISNI: 0000000121968051
* LCCN: no2010206756
* MusicBrainz: ID
* Songkick: 1040949
* TMDb: 1234166

 |
**George Wendt**, nado o 17 de outubro de 1948 en Chicago, Illinois, é un actor estadounidense.

Carreira
--------

O primeiro papel de Wendt foi de actor secundario en *Somewhere in time,* un filme de ciencia ficción escrito por Richard Matheson, estreado en galego como *Algures no tempo*, protagonizado por Christopher Reeve, Jane Seymour e Christopher Plummer.

### Cheers

  

O papel máis famoso de George Wendt é probabelmente o cliente habitual Norm Peterson na serie de televisión *Cheers*, sentado no bar e tomando cervexa. É o único actor, xunto a Ted Danson e Rhea Perlman, que aparece en todos os episodios de *Cheers*. Wendt tamén é o único actor que interpretou ao mesmo personaxe en sete series de TV diferentes: alén de *Cheers*, interpretou a ese personaxe convidado en *Family Guy,* *Frasier, St. Elsewhere, The Simpsons, The Tortellis* e *Wings.* Ademais, participou na serie *Hot in Cleveland* en 2011 cando o amish Joden ao entrar no *Amischbar*, é recibido polos presentes cun "Olá Joda" e o camareiro lembra a Woody Harrelson, o camareiro de *Cheers.* O personaxe tamén foi mencionado en *A Nanny.*

Wendt foi nomeado seis veces ao Emmy polo seu papel en *Cheers.*

### Outros papeis

Apareceu noutras series como M\*A\*S\*H, *Columbo, Seinfeld,* *Sabrina - The Teenage Witch*, no videoclip de Michael Jackson *Black or White* facendo de pai de Macaulay Culkin, e en programas como *The Masked Singer*.

Wendt tamén estivo activo como actor de teatro. A finais dos anos 90 estivo no London Theater Wyndham con Yasmina Reza; en 2012, interpretou a Dean na versión musical do filme *Re-Animator*.

### Familia

George Wendt está casado con Bernadette Birkett e teñen tres fillos: Hilary, Joe, e Daniel. É neto do fotógrafo Tom Howard e tío do actor Jason Sudeikis.

Notas
-----

1. ↑  "Programación da TVG". *ABC*. 18 de setembro de 1989. Consultado o 12 de decembro de 2017.
2. ↑  "Masked Singer unveils Selling Sunset and Cheers stars in double unmasking". *Digital Spy* (en inglés). 2023-03-30. Consultado o 2023-10-22.
3. ↑  Jones, Gareth (2014-07-10). "Haunter (UK DVD)". *Dread Central* (en inglés). Consultado o 2023-10-22.
4. ↑  "George Wendt". *TV Guide*. Consultado o 31 de xaneiro de 2021.
5. ↑  McRady, Rachel (2014-02-24). "Jason Sudeikis Hangs Out With Uncle, Cheers Star George Wendt: Picture". *Us Weekly* (en inglés). Consultado o 2023-10-21.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***George Wendt Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q505969
* WorldCat
* VIAF: 49423880
* Allmovie: p75525
* AlloCiné: 51811
* BNE: XX1546868
* BNF: 14039649h
* GND: 129614467
* IBDB: 82751
* IMDb: nm0001841
* ISNI: 0000000059376425
* LCCN: no95040803
* MusicBrainz: ID
* NNDB: 000024850
* NTA: 194449645
* SUDOC: 122093364
* TMDb: 66606

 |
**John Trudell**, nado o 15 de febreiro de 1946 en Omaha (Nebrasca) e finado en Santa Clara (California) o 8 de decembro de 2015, foi un actor, poeta e activista nativo americano. Durante os anos 1970, foi o presidente do American Indian Movement, con base en Minneapolis, Minnesota. Logo da tráxica morte da súa familia, Trudell comezou a escribir e actuar. Actuou en tres filmes nos anos 1990. O documental *Trudell* (2005) trata da súa vida como activista e artista.

Infancia
--------

Trudell naceu en Omaha, Nebrasca sendo fillo de pai Santee Sioux e de nai mexicana. Medrou nunha pequena vila da Reserva Santee Sioux no norte de Nebrasca. Foi educado en colexios locais e tamén na cultura Santee Sioux.

Servizo militar
---------------

En 1963, con 17 anos de idade, Trudell abandonou o instituto para unirse ó Armada dos Estados Unidos de América. Serviu durante os primeiros anos da Guerra de Vietnam e estivo no exército ata 1967.

Despois diso, estivo dous anos ensinando radio e locución nun colexio de San Bernardino (California). Decidiu traballar no activismo político.

Matrimonio e familia
--------------------

En 1968, Trudell casou coa súa primeira muller, Fenicia "Lou" Ordonez. En 1972, Trudell casou con Tina Manning, unha activista da tribo shoshone. Tiveron tres fillos xuntos: Ricarda Star, Sunshine Karma e Eli Changing Sun. En febreiro de 1979, Tina (que estaba embarazada), os nenos e a súa nai Leah Hicks-Manning morreron nun incendio na casa dos seus pais na Reserva Duck Valley. O seu pai Arthur sobreviviu. Trudell estaba fóra da vila ese día.

Discografía
-----------

John Trudell apareceu nos seguintes álbums:

* 1983 *Tribal Voice*
* 1986 *Original A.K.A. Graffiti Man*
* 1987 *...But This Isn't El Salvador*
* 1987 *Heart Jump Bouquet*
* 1991 *Fables and Other Realities*
* 1992 *Child's Voice: Children of the Earth*
* 1992 *A.K.A. Graffiti Man*
* 1994 *Johnny Damas & Me*
* 1999 *Blue Indians*
* 2001 *Descendant Now Ancestor*
* 2001 *Bone Days* (producido pola actriz Angelina Jolie)
* 2007 *Madness & The Moremes* (dobre álbum)
* 2010 *Crazier Than Hell*

Notas
-----

1. ↑  Rolling Stone Discography: John Trudell[*Ligazón morta*]

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***John Trudell Modificar a ligazón no Wikidata*** |

### Ligazóns externas

* Páxina oficial
* 

* John Trudell na IMDb *(en inglés)*.

|  |  |
| --- | --- |
| Control de autoridades | 
* Wd: Q1701970
* WorldCat
* VIAF: 46954068
* Allmovie: p233091
* AllMusic: mn0000232313
* BNF: 139746277
* Discogs: 396964
* Europeana: ID
* FAST: 322925
* Genius: John-trudell
* GND: 135177693
* ICCU: TO0V181256
* IMDb: nm0874067
* ISNI: 0000000066545557
* LCCN: n93053700
* MusicBrainz: ID
* SNAC: w69s2bxj
* Songkick: 374669
* SUDOC: 057702128
* TMDb: 237532
* WikiTree: Trudell-344

 |
**Emanuel Feuermann**, nado en Kolomyia o 22 de novembro de 1902 e finado en Nova York o 25 de maio de 1942, foi un violonchelista austríaco.

Traxectoria
-----------

Nacido nunha familia xudía. O seu pai tocaba o violín e o violoncello e foi o seu primeiro mestre. Seu irmán Sigmund tamén tiña talento musical, polo que seu pai decidiu trasladar a toda a familia a Viena en 1907. Aos nove anos, recibiu clases de Friedrich Buxbaum, chelo principal da Orquestra Filharmónica de Viena *(Wiener Philharmoniker)*, e estudou con Anton Walter na Universität für Musik und darstellende Kunst Wien en Viena. En febreiro de 1914, con once anos, dou o seu primeiro concerto, tocando o Concerto en Re maior de Joseph Haydn coa Wiener Philharmoniker, dirixida por Felix Weingartner.

En 1917, Feuermann foi a Leipzig onde estudou con Julius Klengel. En 1919 o chelista Friedrich Wilhelm Ludwig Grützmacher (1866-1919), o sobriño Friedrich Wilhelm Grützmacher morreu, e Klengel recomendou a Feuermann para o posto de Grützmacher no Conservatorio de Gürzenich en Colonia.

En 1929, Feuermann convértese no profesor da Universität der Künste Berlin en Berlín.

Colaborou con músicos como os violinistas Carl Flesch, Szymon Goldberg e Joseph Wolfsthal e Paul Hindemith, quen tocou a viola nun trío con Feuermann e Wolfsthal, o tamén violinista Jascha Heifetz e o pianista Artur Rubinstein.

O tres de abril de 1933, o ascenso do nazismo obrigouno a deixar o Conservatorio de Berlín polo feito de ser xudeu, polo que se trasladou a Londres xunto con Goldberg e Hindemith. Bronislaw Huberman axudou a Feuermann e á súa familia a escapar a Israel. Dende Israel se trasladarían aos Estados Unidos en 1937.

Ensinou no Curtis Institute of Music ata a súa morte.

Nos Estados Unidos, fixo moitas gravacións de música de cámara xunto co virtuoso do violín Jascha Heifetz, o gran pianista Arthur Rubinstein, entroutros. A súa relación con Paul Hindemith estropeouse cando Hindemith elixiu a Gregor Piatigorsky para a estrea do seu *Concerto para Violoncello*.

Morreu en 1942 por unha infección resultante dunha operación de almorrás.

Foi neno prodixio, e estaba considerado un virtuoso do seu tempo pola súa musicalidade e técnica. Decote era comparado co violinista Jascha Heifetz, con quen tocou con frecuencia música de cámara. Lémbranse tamén as súas interpretacións xunto ao director Eugene Ormandy.

|  |  |
| --- | --- |
| Control de autoridades | 
* Wd: Q112171
* WorldCat
* VIAF: 66651681
* AllMusic: mn0001371379
* BNE: XX1288912
* BNF: 148099102
* CANTIC: a10378273
* CiNii: DA09100900
* DeutscheBio: 119289938
* Discogs: 896977
* Europeana: ID
* FAST: 113696
* GND: 119289938
* IMSLP: ID
* ISNI: 0000000081465360
* LCCN: n83121791
* MusicBrainz: ID
* NKC: xx0160587
* NLA: 54427552
* NNDB: 000179642
* NTA: 103954120
* SELIBR: 174536
* SNAC: w6bc49m1
* SUDOC: 085676500

 |
**Asier Polo**, nado en Bilbao, é un violonchelista español. Ten realizado gravacións en selos como RTVE, Marco Polo, Claves e Naxos.

Estudou con E. Pascu, M. Kliegel e I. Moniguetti, e na Escola Superior de Música Raíña Sofía (entroutros centros). Ao pouco tempo de comezar os seus estudos gañou o primeiro premio de violonchelo, así como de música de cámara na versión española dos concursos de Xuventudes Musicais (1987 e 1989).

En España tocou coa meirande parte das orquestras, incluíndo unha xira suramericana coa ONE baixo a dirección de Frühbeck de Burgos. Así mesmo, tocou con outras orquestras internacionais como a Orquestra Nacional de Bordeos e a Orquestra da Ópera de Niza, entroutras moitas. Tamén se ten presentado en festivales nacionais e internacionais.

Tocou con algúns dos máis importantes artistas da súa época como Alfredo Kraus, o Cuarteto Janacek, ou Gérard Caussé. Con Alfredo Kraus colaborou como solista durante os últimos anos da súa vida.

Compañeiro habitual da pianista de Legazpi Marta Zabaleta.

Imparte clase no Centro Superior de Música del País Vasco-Musikene e toca un violonchelo Francesco Rugieri (Cremona 1689).

Premios
-------

* "Ollo Crítico" de Radio Nacional (2002)
* Premio Fundación C.E.O.E. á interpretación Musical (2004)

Ligazóns externas
-----------------

* Máis información, entrevista, e son sobre Asier Polo

|  |  |
| --- | --- |
| Control de autoridades | 
* Wd: Q3392739
* WorldCat
* VIAF: 19880984
* BNE: XX1439374
* Discogs: 2931287
* Europeana: ID
* GND: 128470526
* ISNI: 0000000048377641
* LCCN: no2005047198
* MusicBrainz: ID
* SUDOC: 161597998

 |
**Paul Bazelaire**, nado o 4 de marzo de 1886 e finado o 11 de decembro de 1958, foi un violoncelista francés. Tamén gañou moitos premios de literatura e de poesía en Francia e en Bélxica.

Biografía
---------

Seu pai era un ilustre escritor, que gañou varios premios de literatura e poesía, en Francia e en Bélxica. Súa nai e seu avó foron quense lle ensinaron teoría e piano.

Comezou a estudar violonchelo á idade de sete anos con H. Clarival, o excelente Director da Compañía Filarmónica de Sedan, a súa cidade natal. Cando tiña dez anos, Bazelaire iniciou os seus estudos na Academia París.

Fixo a súa estrea á idade de once anos na súa cidade natal, Sedan, o 18 de decembro de 1897. Naquel mesmo ano, acada o primeiro premio de violonchelo na Academia. Á idade de 17 anos, como estudante de Xavier Leroux, gañou o primeiro premio de harmonía, e dous anos máis tarde, gañou o primeiro premio de composición e contrapunto.

Carreira
--------

Inmediatamente comezou unha carreira como solista, e viaxou por Polonia, Rusia, Alemaña, Austria, Italia, Tunicia, Inglaterra e Bélxica. Tivo un grande éxito nas Academias de Petrogrado e Moscova, e coas sociedades Filharmónicas de Varsovia, Lodz, Cracovia, Prsmysil, Viena, Berlín, Hamburgo etc.

Continuando a súa carreira solística, converteuse tamén un recoñecido profesor. Foi nomeado profesor na Academia Nacional de París en 1918 á idade de 32 anos, onde formou e atraeu a moitos estudantes. Escribiu varias obras importantes sobre a relación entre técnica e interpretación, e deu nova vida á escola francesa de violonchelo.

Entre seus discípulos están Pierre Baker, Bernard Michelin, Reine Flachot, Guy Fallot, Roger Albin, Genevieve Viagem Hammer, Pierre Fournier e moitos outros.

Creou un conxunto de cincuenta violonchelistas, que se fixo famoso en toda Francia, e mesmo en todo o mundo. Este grupo participou no "Farewell Concert" de Pau Casals o 1 de outubro de 1956 na Sorbona. Casals dirixiu unha orquestra de 100 violonchelistas, e Bazelaire e os seus alumnos contribuíron moito para este marabilloso evento.

Bazelaire foi un bo amigo de Pau Casals, que lle confiou a presidencia do concurso internacional Pau Casals. Outros xuíces incluídos A. Fritz, Gaspar Cassado, Pierre Baker, Karel Pravoslav Sadlo e outros grandes violonchelistas. Un dos participantes era un xove Mstislav Rostropovich.

Véxase tamén
------------

### Ligazóns externas

* Site sobre Bazelaire

|  |  |
| --- | --- |
| Control de autoridades | 
* Wd: Q723872
* WorldCat
* VIAF: 49325612
* BNE: XX1567498
* BNF: 12478791k
* Europeana: ID
* GND: 124502822
* ICCU: LO1V152666
* IMSLP: ID
* ISNI: 0000000108573418
* LCCN: n82108005
* MusicBrainz: ID
* NKC: mzk2003207769
* NTA: 141355840
* OL: OL2175187A
* openMLOL: 54775
* SNAC: w64n2gtx
* SUDOC: 079291295

 |
**Tomislav Miličević**, nado en Saraxevo o 3 de setembro de 1979, é un músico de Bosnia e Hercegovina. É guitarrista e teclista ocasional da banda 30 Seconds to Mars. É o irmán máis novo da modelo e actriz Ivana Miličević.

Traxectoria
-----------

Naceu nunha familia de orixe croata, pero pasou a maior parte da súa vida nos Estados Unidos, xa que os seus pais, Tonka e Damir Miličević, emigraron a Detroit, Míchigan, na procura dunha vida mellor. Ademais da súa irmá Ivana, tamén ten un irmán máis novo chamado Filip.

Tomo comezou a tocar o violín á idade de 3 anos. O seu tío, Bill Miličević, é violinista profesional e mestre na escola de música de Míchigan. Na adolescencia descubriu o rock, sendo o *Nevermind* de Nirvana o primeiro disco que mercou cos seus cartos, e máis tarde a súa irmá Ivana levouno a ver Nirvana en directo, o que sería o seu primeiro concerto de rock.

Coa axuda do seu pai fabricou unha guitarra, que anos máis adiante usaría para gravar o tema "A Modern Myth" do segundo álbum de 30 Seconds to Mars, *A Beautiful Lie*. Dende o 2000 ao 2002 tocou nunha pequena banda de Míchigan chamada Morphic, e unha vez disolto o grupo decatouse grazas a Shannon Leto, a quen coñecía dende anos antes, de que 30 Seconds to Mars buscaba guitarrista trala saída de Solon Bixler. Realizou unha audición e consguíu entrar a formar parte do grupo no ano 2003.

Véxase tamén
------------

### Ligazóns externas

* Páxina de 30 Seconds to Mars
* MySpace de 30 Seconds to Mars

| * v
* c
* e
30 Seconds to Mars |
| --- |
| 
* **Jared Leto**
* **Shannon Leto**

Tomo Miličević  ·  Matt Wachter  ·  Solon Bixler
 |
| Álbums de estudio | 
* *30 Seconds to Mars*
* *A Beautiful Lie*
* *This Is War*
* *Love, Lust, Faith and Dreams*
* *America*
* *It's the End of the World but It's a Beautiful Day*

 |
| EPs | 
* *AOL Sessions Undercover*
* *To the Edge of the Earth*
* *MTV Unplugged*

 |
| Sinxelos | 
* "Capricorn (A Brand New Name)"
* "Edge of the Earth"
* "Attack"
* "The Kill"
* "From Yesterday"
* "A Beautiful Lie"
* "Kings and Queens"
* "This Is War"
* "Closer to the Edge"
* "Hurricane"
* "Up in the Air"
* "Do or Die"
* "City of Angels"
* "Walk on Water"

 |

|  |  |
| --- | --- |
| Control de autoridades | 
* Wd: Q16547791
* Discogs: 1651672
* Europeana: ID
* IMDb: nm2430595
* MusicBrainz: ID
* TMDb: 933317

 |
**Adam Carter** (**A-Plus**), nado en Denver (Colorado) o 10 de maio de 1974, é un rapeiro e produtor estadounidense. É un dos catro membros do grupo Souls of Mischief e, polo tanto, tamén parte do colectivo Hieroglyphics.

Biografía
---------

Naceu no seo dunha familia de inmigrantes xamaicanos. Aos 5 anos múdase coa familia a Oakland (California), onde coñeceu nun futuro ao resto dos membros do seu grupo.

En 2005, A-Plus lanza un álbum de remixes titulado *Pleemix, Vol. 1*, mediante a discográfica Hieroglyphics Imperium Recordings.

O día 1 de maio de 2007 edita o seu primeiro disco en solitario titulado *My Last Good Deed*, tamén mediante Hieroglyphics Imperium Recordings. O primeiro single do seu debut en solitario titúlase "Patna Please".

Discografía
-----------

### En solitario

* *Pleemix, Vol. 1* (2005) [Álbum de remixes]
* *My Last Good Deed* (2007)

Véxase tamén
------------

### Ligazóns externas

* All Music Guide Biografía *(en inglés)*
* Souls of Mischief MySpace

|  |  |
| --- | --- |
| Control de autoridades | 
* Wd: Q1401499
* WorldCat
* VIAF: 5961153411843441700003
* AllMusic: mn0002441136
* Discogs: 66691
* Genius: A-plus
* ISNI: 0000000406969066
* MusicBrainz: ID
* Songkick: 249415

 |
**Fecal Matter** foi unha banda estadounidense de punk rock de curta vida procedente de Aberdeen, Washington e formada en 1985 por Kurt Cobain, o futuro líder de Nirvana, e Dale Crover de The Melvins. Posteriormente entrarían no grupo outros membros dos Melvins como Buzz Osborne e Mike Dillard, que só estiveron durante un breve período de tempo en 1986.

A única gravación da banda, a cinta demo *Illiteracy Will Prevail*, a día de hoxe aínda non foi publicada oficialmente, coa excepción da canción "Spank Thru". Porén, partes filtradas da casete están dispoñibles en distintas páxinas de Internet.

Historia
--------

A banda formárona a principios de 1985 o guitarista e vocalista Kurt Cobain, que acababa de ser expulsado do instituto, o baixista Dale Crover e o batería Greg Hokanson. O grupo pasou varios meses ensaiando material orixinal e versións, incluídas cancións de Ramones, Led Zeppelin e Jimi Hendrix, antes de que Hokanson marchase en decembro. 

Pouco despois, Cobain e Crover foron á casa da tía de Kurt, Mari Earle, en Burien para gravar a demo *Illiteracy Will Prevail* nun gravador de 4 pistas. Non se sabe con seguridade a data da gravación; Michael Azerrad asegurou que foi en decembro de 1985 no seu libro *Come as You Are: The Story of Nirvana*, mentres que Gillian Gaar defende que é máis probable que fose na Semana Santa de 1986 no seu libro *Entertain Us!: The Rise of Nirvana*. Crover encargouse tanto do baixo como da batería, e a parella gravou 13 temas orixinais en total, que Cobain posteriormente recordou como un xconxunto de cancións punk "totalmente abrasivas" que reflectían o seu interese por Black Sabbath e Black Flag.

Posteriormente en 1986, Buzz Osborne e Mike Dillard uníronse ao grupo tocando o baixo e a batería respectivamente. Esta encarnación só ensaiou durante moi pouco tempo; no libro de Michael Azerrad *Come as You Are: The Story of Nirvana*, Cobain fala da súa frustración con Osborne por non ter tomado o suficientemente en serio a banda e que non mercase un amplificado de baixo.

Discografía
-----------

* *Illiteracy Will Prevail*

Notas
-----

1. 1 2 3  Azerrad, Michael. (1993). *Come as you are : the story of Nirvana* (1st ed ed.). New York: Doubleday. ISBN 0-385-47199-8. OCLC 28067126.
2. 1 2 3  Gillian G. Gaar. *Entertain Us!: The Rise of Nirvana* Penguin, 2012
3. ↑  Gillian G. Gaar. *The Rough Guide to Nirvana*. Penguin, 1993

|  |  |
| --- | --- |
| Control de autoridades | 
* Wd: Q931863
* Discogs: 540434
* MusicBrainz: ID

 |
**Patricia Vázquez García**, nada no barrio de Vista Alegre de Santiago de Compostela,[*cando?*] é unha actriz galega

Traxectoria
-----------

Conta con máis de dúas décadas de experiencia no mundo do teatro profesional, tendo representado con compañías dramáticas como o Centro Dramático Galego, Escola Dramática Galega, Ollomol Tranvía ou Teatro da Lúa, sen esquecer a súa faceta de contacontos, que comezou realizando en parella con Carlos Blanco para logo continuar en solitario.

No ano 2005 funda a compañía teatral Sapristi, xunto con Nuria Sanz.

Ten realizado multitude de traballos na TVG, destacando o seu papel da xuíza Sabela Muíños nas últimas temporadas de *Mareas vivas*. Participou tamén nos programas *Luar*, *Apaga a luz*, *O rei da comedia*, *O show dos Tonechos*, *Zaping Comando*, *Land Rober Tunai Show* e *Air Galicia* da mesma canle, e colaborou nun episodio das series *Hospital Central* e *M.I.R.* de Telecinco.

Dende 2008 ata 2015 dou vida á personaxe de *Lidia* en *Padre Casares* e dende 2011 a *Elvira* en *Era visto!*

En cine traballou en *Blanca Madison*, na curtametraxe *Aínda máis difícil* e n´*Os fenómenos*.

Foi portavoz da Burla Negra, colectivo integrado na plataforma Nunca Máis, e en 2003 foi nas listas do BNG ao concello de Santiago.

Galardóns e nomeamentos
-----------------------

* XXII Premio Maruxa Villanueva de 2023

### Premios Mestre Mateo

| Ano | Categoría | Filme | Resultado |
| --- | --- | --- | --- |
| 2013 | Mellor actriz | *Era visto!* | Nomeada |

Notas
-----

1. ↑  O soportal do audiovisual galego
2. ↑  "*Néstor Rego. Candidato do BNG á alcaldía de Santiago de Compostela*". Arquivado dende o orixinal o 04 de marzo de 2016. Consultado o 18 de xullo de 2015.
3. ↑  Redacción (2023-10-29). "La compostelana Patricia Vázquez recoge en Padrón el premio de teatro Maruxa Villanueva". *El Correo Gallego* (en castelán). Consultado o 2023-10-29.
**Néstor Pardo**, nado na Coruña o 22 de xaneiro de 1985, é un músico e cantautor galego.

Traxectoria
-----------

Con dezanove anos, en 2004, lidera *The Loveless Cousins* a súa primeira banda na que exerce como cantante, guitarrista e compositor. Fan música de tipo rockabilly e chegan a editar dous álbums. Realizan frecuentes xiras por España e Europa, actuando como cabezas de cartel en varios festivais dos Países Baixos e Alemaña. Consegue acadar certo prestixio, ata o punto de ser fotografado por Antonio Alay para o seu libro "Rockin' Spain", de instantáneas sobre o rock and roll español.

Abandona a súa cidade natal en 2008 para establecerse en Madrid onde finaliza os estudos de guitarrista profesional en música moderna na Escola de Música Creativa. Toma tamén clases con Diego Araoz e fai un masterclass con Stochelo Rosenberg do reputado The Rosenberg Trio.

En Madrid fai amizade con Roi Fontoira, ex-membro de The Phantom Keys e The Limboos, co que monta en 2009 *The Allnight Workers*, abandonando The Loveless Cousins, canso dos prexuízos e o ambiente pechado da escena rockabilly. Na nova formación, que fai rhythm and blues e swing, mellora a súa capacidade compositora. Chegan a gravar dous álbums nos estudios Lighting Recordings de Berlín con cancións propias agás un par de versións no primeiro álbum. Fan xiras por toda Europa actuando en varios festivais de jazz e rock and roll. O seu prestixio vai en aumento ata o punto de que Lala Brooks, ex-vocalista de The Crystals, escolle a The Allnight Workers como a súa banda para as xiras europeas.

Regresa á Coruña en 2012 tocando como músico de sesión para distintas formacións locais: Northwest Pickers, The Hot Chocolates, Dixie Lovers, The Honky Tonkin Boozers, Rockers Go To Hell...

En 2013 dedice continuar a súa carreira en solitario. Co único acompañamento da súa guitarra grava un disco con once cancións propias e unha versión do Everybody's Talking de Harry Nilsson. Pasado un tempo únese a Miguel Martínez (contrabaixo) e Adrián Seijas (batería) cos que presenta o seu disco por boa parte do país, e cos que grava o seu segundo traballo en outubro de 2014 nos estudios Santa Cruz Recordings. O disco, con doce cancións de composición propia, sae en xaneiro de 2015 co título de *Let It Stay*

Véxase tamén
------------

### Ligazóns externas

* Traxectoria e entrevista no blogspot Histéricas Grabaciones
* Entrevista na TVG co gallo da edición de 'Let It Stay'
* Homenaxe de Néstor Pardo á súa cidade nunha actuación no teatro Rosalía de Castro da Coruña

|  |  |
| --- | --- |
| Control de autoridades | 
* Wd: Q20533477
* Discogs: 5477030

 |
**Carlos Sante Varela**, nado no ano 1971 na Coruña, é un actor, director e actor de dobraxe galego.

Traxectoria
-----------

Comezou a súa carreira profesional como actor no ano 2000 na Escola Dramática Galega. Actuou con compañías como Matarile ou o CDG compaxinandoo con traballos de locucións, dobraxes e participacións audovisuais. Desenvolveu espectáculos cómicos coma *Concerto Bífido*, gañador do Festiclown no 2000, ou *Muñekitous-A Nasional Yeografic Riport*, 2º premio Radiocity Valencia no 2003

Recibiu unha completa formación, destacando o posgraduado en Interpretación pola Universidade de Santiago de Compostela en 1998 e o seu diploma na Ècole Philippe Gaulier de Londres.

É o presidente da A.C. Manicómicos e director do seu festival, tamén é socio fundador da Federación de Asociación de Novo Circo de Galicia e co-director da escola de teatro San&saN da Coruña.

Traballos
---------

* 1992: *Luar*
* 1995: *Pratos combinados*.
* 1995: *Vídeo doméstico*
* 2000: *Hospital central.*
* 2001: *Terra de Miranda*
* 2003: *As leis de Celavella*
* 2003: *Romasanta. A caza da besta*
* 2004: *Diario dun skin*
* 2004: *Somne*
* 2004: *Camiño de Santiago: A Orixe*
* 2005: *Máis ca irmáns*
* 2005: *Heroína*
* 2006: *A torre sábeo*
* 2006: *Entorrados*
* 2006: *A vida por diante*
* 2006: *De bares*
* 2006: *O partido*
* 2006: *El nunca o faría*
* 2007: *Pradolongo*
* 2009: *Campás*
* 2009: *Agallas*
* 2009: *Matalobos*
* 2010: *Vacas, porcos e zapatos de tacón*
* 2011: *Eduardo Barreiros, o Henry Ford galego*
* 2013: *Clementina*
* 2017: *Fariña*
* 2019: Gala dos Premios María Casares (dirección)

Véxase tamén
------------

### Ligazóns externas

* 

* Carlos Sante Varela na IMDb *(en inglés)*.
* Perfil en culturagalega.org

|  |  |
| --- | --- |
| Control de autoridades | 
* Wd: Q20534124
* IMDb: nm1694914
* TMDb: 138707

 |
|  |  |
| --- | --- |
|  | Este artigo amosa letras cirílicas. Sen o soporte axeitado, o texto pode mostrar símbolos sen sentido, coma caixas, marcas e outros. |

**Epifaniy Shanov** (en búlgaro: *Епифаний Шанов*), nado o 18 de outubro de 1849 en Kazanlak e finado o 17 de febreiro de 1940 tamén en Kazanlak, foi un eclesiástico católico búlgaro, vigairo apostólico de Macedonia entre 1895 e 1924.

Traxectoria
-----------

Naceu co nome de Boncho Genchev Shanov, e educouse inicialmente en Kazanlak. Aos 12 anos comezou a estudar no ximnasio grecocatólico de Edirne que levaba a Congregación da Resurrección de Cristo. Posteriormente proseguiu os seus estudos en Roma, e en 1873 foi ordenado sacerdote para a vigairía de Macedonia, comezando o seu ministerio en Tesalónica.

Logo da marcha do vigairo Lazar Mladenov, o 23 de xullo de 1895 foi nomeado vigairo apostólico e bispo titular de Livias. Recibiu a consagración episcopal o 8 de setembro.

En 1909 presentou a renuncia, mais iso non foi aceptado polo delegado apostólico en Constantinopla. Dirixiu a vigairía durante as guerras balcánicas. Logo da guerra perdera a súa diocese, que deixou na práctica de existir. Retirado en Kazanlak, o 17 de decembro de 1921 o papa aceptou a súa renuncia. Finou en Kazanlak o 17 de decembro de 1940.

Notas
-----

1. ↑  Tamén *Épiphane Chanof*
2. ↑  Еленков, Иван (2000). *Католическата църква от източен отряд в България: От времето на нейното учредяване с присъединението на част от българския народ към Рим през 1860 г. до средата на ХХ век* (en búlgaro). Католическа апостолическа екзархия. p. 190.

| Dignidades da Igrexa católica |
| --- |
| Predecesor:**Lazar Mladenov** |  **Vigairo apostólico de Macedonia** 1895 - 1924 | Sucesor:**(supresión da sé)** |
Fío de cobre como **condutor eléctrico**.
Un material **condutor** é aquel que permite que a electricidade, a calor ou o son pasen por el. Un **condutor eléctrico** conduce a electricidade. A capacidade de conducir electricidade chámase condutividade eléctrica. Un excelente condutor eléctrico ten alta condutividade e baixa resistividade. A resistividade eléctrica é o recíproco/oposto da condutividade.

Materiais e condutividade eléctrica
-----------------------------------

Algúns materiais son *semicondutores*. Isto significa que a electricidade *pode* fluír a través deles até unha determinada temperatura e por debaixo desa os semicondutores non pasan a electricidade.

Algúns materiais son *resistencias*. Isto significa que a electricidade non pasa facilmente por eles.

Un material que detén a corrente eléctrica chámase 'illante' ou 'illador'. Os fíos están cubertos con materiais illantes como plástico para evitar que a electricidade saia do cable.

Algúns materiais cando están moi fríos son supercondutores, isto é que non ofrecen resistencia ao fluxo de electricidade. A resistencia da maioría dos condutores aumenta a temperaturas máis altas.

### Exemplos de materiais condutores

Algúns dos condutores eléctricos destacados inclúen:

* Cobre
* Aluminio
* Ouro
* Prata
* Auga
* Pel humana

Os metais, como o ferro e o cobre, empréganse para fabricar fíos para transportar corrente eléctrica. O plasma é un excelente condutor de electricidade e úsase para moitos propósitos, pero os metais son máis utilizados.

A auga impura (con materiais disoltos) tamén pode conducir a electricidade. Os tecidos vivos, como no corpo humano, son húmidos e, polo tanto, condutores da electricidade.

Notas
-----

1. ↑  "condutor". *Dicionario da Real Academia Galega*. Consultado o 2023-10-12.
2. ↑  , Sears, Zemanky, Young & Freedman (200): Física Universitaria con Física Moderna Arquivado 02 de abril de 2015 en Wayback Machine. 12ª ed. Volume 2, páxina 851.
3. ↑  "What-is-a-Semiconductor?". *electricalarea.com*. Arquivado dende o orixinal o 08 de decembro de 2022. Consultado o 12 de outubro de 2023.
4. ↑  "illante". *Dicionario da Real Academia Galega*. Consultado o 2023-10-12.
5. ↑  "Tamanhos e resistências dos fios" (PDF). *Standford.edu* (en inglés e portugués).

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Condutor eléctrico Modificar a ligazón no Wikidata*** |

* Campo eléctrico
* Cable

* Circuíto eléctrico
* Corrente eléctrica
* Electrón
* Resistencia eléctrica

* Supercondutor

* Semicondutor

|  |  |
| --- | --- |
| Control de autoridades | 
* Wd: Q124291
* BNCF: 2548
* BNF: 119795376
* BRE: 3178777
* EBID: ID
* GND: 4151734-9
* LCCN: sh85041622
* MAG: 202374169
* NDL: 01173308

 |
**Daniel Louis "Dan" Castellaneta**, nado o 29 de outubro de 1957, é un actor estadounidense, dobrador, comediante e guionista. Famoso por darlle voz a *Homer Simpson* na versión orixinal da serie de televisión animada Os Simpsons, ademais de moitos outros personaxes da serie, incluíndo Abraham Simpson, Barney Gumble, Krusty o pallaso, o xardineiro Willie, o alcalde Quimby e Hans Moleman.

Nacido en Oak Park, Illinois, un suburbio de Chicago, Castellaneta comezou a asistir a clases de teatro a curta idade. Escoitaba discos de comedia do seu pai e facía imitacións de artistas. Despois de se formar na Northern Illinois University, Castellaneta xuntouse á compañía de teatro *The Second City* de Chicago, en 1983, traballando coa troupe ata 1987. Chegou á fama na serie televisiva *O show de Tracey Ullman*, estreada en 1987, que incluía unha serie de curtas de animación sobre unha familia disfuncional. Necesitábanse voces para as curtas, polo que os produtores decidiron pedirlle a Castellaneta que interpretase a voz de Homer. A voz que creou para o personaxe comezou como unha versión libre da de Walter Matthau, pero máis tarde evolucionou para unha voz máis robusta. As curtas acabarían por independizarse como The Simpsons. Castellaneta gañou catro *Primetime Emmy Awards* por interpretación de voz sobresaínte no seu traballo na serie, así como un premio Annie por logros individuais destacados no campo da animación, en 1993. Castellaneta co-escribiu catro episodios de The Simpsons coa súa esposa Deb Lacusta.

Castellaneta tamén tivo papeis en varios programas de televisión, incluíndo *Sibs*, unha comedia televisiva en vivo, *The Adventures of Dynamo Duck*, e na serie animada *Back to the Future: The Animated Series*, *Earthworm Jim*, *Aladdin*, *Hey Arnold!*, e *Darkwing Duck*. En 1999 apareceu no especial de Nadal *Oliver, o outro reno*, gañando un premio Annie pola súa interpretación do carteiro.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Dan Castellaneta Modificar a ligazón no Wikidata*** |

### Ligazóns externas

* Dan Castellaneta na IMDb *(en inglés)*.

|  |  |
| --- | --- |
| Control de autoridades | 
* Wd: Q44442
* WorldCat
* VIAF: 27275992
* Allmovie: p11700
* AlloCiné: 108788
* BNF: 14162520m
* Discogs: 513413
* GiantBomb: 3040-10094
* GND: 135148979
* IMDb: nm0144657
* ISNI: 0000000055168346
* LCCN: no00045373
* Metacritic: dan-castellaneta
* MobyGames: 18666
* MusicBrainz: ID
* NKC: xx0069703
* NNDB: 000092557
* NTA: 306102153
* Rotten Tomatoes: dan\_castellaneta
* Songkick: 225168
* SUDOC: 183859421
* TMDb: 198
* TVcom: dan-castellaneta-1

 |
**Milan Šašik**, nado o 17 de setembro de 1952 en Lehota (Eslovaquia) e finado en Uzhhorod (Ucraína) o 14 de xullo de 2020, foi un relixioso grecocatólico lazarista ruteno, bispo de Mukacheve.

Traxectoria
-----------

Naceu o 17 de setembro de 1952 en Lehota, no distrito de Nitra, entón parte da República Socialista Checoslovaca (hoxe Eslovaquia). O 31 de xullo de 1971 entrou na Congregación da Misión, e até 1976 estudou Filosofía e Teoloxía no seminario de Bratislava.

O 27 de setembro de 1973 fixo os votos perpetuos como lazarista, e o 6 de xuño de 1976 foi ordenado sacerdote da súa orde. Posteriormente exerceu diferentes ministerios pastorais. Ademais, obtivo permiso da Santa Sé para celebrar tanto no rito bizantino como no rito romano. Entre 1990 e 1992, estudou unha mestría na Pontificia Facultade Teolóxica Teresianum de Roma.

Entre 1992 e 1998 traballou na nunciatura apostólica en Ucraína. Posteriormente, foi durante un ano director do noviciado da Congregación da Misión en Eslovaquia. En agosto de 2000 volveu a Ucraína e exerceu de párroco en Perechyn, na rexión de Transcarpacia.

O 12 de novembro de 2002 o papa Xoán Paulo II nomeouno bispo titular de *Bononia* e administrador apostólico da eparquía de Mukacheve. O 6 de xaneiro de 2003 recibiu a consagración episcopal na basílica de San Pedro polo mesmo papa.

Ademais de eslovaco, falaba ucraíno, italiano, checo, ruso e polaco.

|  |  |
| --- | --- |
| Control de autoridades | 
* Wd: Q926741
* WorldCat
* VIAF: 307174832
* Catholic-Hierarchy: sasik
* ISNI: 0000000428469409
* LCCN: n2014018610
* NKC: js20191041112

 |
**Dmytro Blazheiovskyi** (en ucraíno: *Дмитро Блажейовський*), nado o 21 de agosto de 1910 en Wisłok Wielki (Austria-Hungría) e finado o 23 de abril de 2011 en Lviv, foi un sacerdote greco-católico ucraíno, historiador e artista.

Traxectoria
-----------

Naceu en Wisłok Wielki, na rexión de Lemkovina en Austria-Hungría (hoxe no voivodato de Subcarpacia en Polonia), fillo de Teodor e Anna Blazheiovskyi. Entre 1922 e 1930 estudou no ximnasio ucraíno de Przemyśl. Posteriormente, en 1933 marchou a estudar enxeñaría electrónica a Praga, dende onde peregrinou a pé a Roma. En Roma, baixo a guía de Teodosii Tyt Halushchynskyi, entrou no seminario.

Entre 1933 e 1946 estudou Filosofía, Teoloxía e Historia nas universidades pontificias Urbaniana e Gregoriana en Roma; durante a súa estancia alí foi ordenado sacerdote o 2 de abril de 1939. En 1942 doutorouse en Teoloxía pola Urbaniana e en 1946 en Historia pola Gregoriana.

Entre 1946 e 1973 exerceu o seu ministerio pastoral en varias parroquias da Igrexa católica bizantina ucraína nos Estados Unidos. En 1973 volveu a Roma, onde se dedicou á produción científica e á decoración de iconas.

Foi autor de 25 publicacións científicas sobre a historia de Igrexa e de Ucraína. Foi tamén coñecido polos seus bordados ucraínos en iconas e de estandartes, moitos deles en museos de todo o mundo ou empregados para fins litúrxicos. O 6 de maio de 1999 abriu en Lviv o museo de iconas bordadas de Dmytro Blazheiovskyi.

O 17 de agosto de 2006, o presidente de Ucraína Viktor Yushchenko condecorou a Blazheiovskyi coa Orde ao Mérito, III clase, "pola súa contribución significativa ao fortalecemento da autoridade internacional de Ucraína, pola difusión dos logros históricos e contemporáneos do pobo ucraíno, e a súa participación activa nas comunidades ucraínas da diáspora".

Finou o 23 de abril de 2011 en Lviv, con 101 anos. Está enterrado no cemiterio de Yaniv.

Obra
----

* *De potestate Metropolitarum Kiovensium Catholicorum in Clerum Regularem*. Roma: Athenaeum Urbanianum. 1943.
* *Ukrainian and armenian pontifical seminaries of Lviv (1665-1784)*. Roma: PP. Basiliani. 1973.
* *Hierarchy of the Kyivan Church (861-1990)*. Roma: Editiones Universitatis Catholicae Ucrainorum S. Clementi Papae. 1990.

Notas
-----

1. ↑  Tamén romanizado como *Dmytro Blažejovskyj*, *Dmytro Blazejowskyj*.
2. ↑  "УКАЗ ПРЕЗИДЕНТА УКРАЇНИ 684/2006: Про нагородження представників вітового українства з нагоди 15-ї річниці незалежності України" (en ucraíno). 17/08/2006. Consultado o 31/05/2017. За вагомий особистий внесок у зміцнення міжнародного авторитету України, популяризацію історичних та сучасних надбань українського народу, активну участь у житті закордонної української громади постановляю

|  |  |
| --- | --- |
| Control de autoridades | 
* Wd: Q5285805
* WorldCat
* VIAF: 118211608
* BAV: ADV10009213
* BNF: 126848218
* FAST: 1990384
* GND: 140237585
* ICCU: CUBV021204
* ISNI: 0000000118812689
* LCCN: n85059338
* NKC: js20020805128
* NTA: 070737665
* OL: OL4672241A
* SUDOC: 151170479

 |
**Saman Atala** (en árabe: *سمعان عطا الله*), nado no Líbano o 10 de xaneiro de 1937, é un bispo e relixioso católico maronita, entre 2005 e 2015 bispo de Balbik - Dair al-Ahmar.

Traxectoria
-----------

Entrou na orde dos antonianos o 31 de outubro de 1951, facendo os votos solemnes o 1 de novembro de 1959. Marchou a estudar Teoloxía ao Pontificio Ateneo de Santo Anselmo de Roma, e posteriormente continuou os seus estudos de Liturxia no Pontificio Instituto Oriental. O 8 de decembro de 1963 foi ordenado sacerdote da orde.

O Sínodo da Igrexa maronita reunido do 18 ao 24 de setembro de 2005 elixiuno bispo de Balbik - Dair al-Ahmar. O papa Bieito XVI deu a súa aprobación o 28 de decembro de 2005. Foi consagrado bispo polo patriarca Nasrala Pedro Sufair o 11 de febreiro de 2006. Permaneceu no cargo até que se retirou como emérito o 14 de marzo de 2015.

Notas
-----

1. ↑  Transliteración segundo o traballo *Transliteración e adaptación do árabe: aplicación terminolóxica* de Víctor Fresco Barbeito.
2. ↑  Tamén coñecido por outras romanizacións do seu nome, como *Saman Atallah* e *Siman Atallah*.

|  |  |
| --- | --- |
| Control de autoridades | 
* Wd: Q1668468
* Catholic-Hierarchy: atal

 |
**Iziaslaŭ Brucki** (en belaruso: *Ізяслаў Бруцкі*), nado como **Ivan Danilavič Brucki** (en belaruso: *Іван Данілавіч Бруцкі*) o 22 de xaneiro de 1926 en Bielavuša (entón na Segunda República de Polonia) e finado o 26 de novembro de 2007, foi un eclesiástico belaruso, primado da Igrexa ortodoxa autocéfala belarusa entre 1984 e 2007.

Traxectoria
-----------

Naceu nunha familia de granxeiros en Bielavuša, hoxe parte do distrito de Stolin (rexión de Brest), o 22 de xaneiro de 1926. Logo da anexión de Belarús Occidental pola URSS en 1939, o seu pai foi deportado a Casaquistán en 1940. En 1943 foi enviado polos nazis a Alemaña en calidade de *Ostarbeiter*, a traballar en Flensburgo; ao finalizar a guerra ocultouse para non ser repatriado á Unión Soviética, e posteriormente rematou a súa educación en Hannover en 1947.

Emigrou en ao Canadá, establecéndose en Winnipeg e integrándose alí na vida social da diáspora belarusa e participando na vida parroquial da Igrexa ortodoxa autocéfala belarusa. En 1954 graduouse en Enxeñaría pola Universidade de Manitoba, e trasladouse a Toronto. En 1962 trasladouse aos Estados Unidos, participando activamente en diferentes organizacións políticas e relixiosas en Cleveland, Detroit e Os Ánxeles (como no Partido Republicano). En 1979 foi ordenado diácono e no mesmo ano, o 26 de agosto, foi ordenado sacerdote polo arcebispo Mikalaj Macukievič. En 1981 graduouse polo Seminario Teolóxico Ortodoxo Ucraíno de Santa Sofía, dirixido pola Igrexa ortodoxa ucraína nos Estados Unidos de América, e foi consagrado bispo o 22 de febreiro de 1981 polo metropolita da Igrexa ortodoxa ucraína nos Estados Unidos Mstyslav Skrypnyk, polo metropolita ortodoxo belaruso Andrej Kryt, e polo arcebispo ucraíno Orest Ivaniuk. Pouco despois, en maio de 1983, foi elevado polo concilio da súa Igrexa ao rango de metropolita e elixido primado da Igrexa ortodoxa autocéfala belarusa.

Durante as dúas décadas seguintes, dirixiu a actividade da Igrexa por todo o mundo, celebrando a liturxia de forma habitual na catedral de San Cirilo de Turaŭ de Nova York. Ademais, logo do concilio de unificación da Igrexa belarusa de 2003 continuou a dirixir a Igrexa unificada. Finou no cargo, logo dunha longa doenza, o 26 de novembro de 2007, e foi enterrado no cemiterio belaruso de East Brunswick, Nova Jersey.

Notas
-----

1. 1 2 3 4 5 6 7 8 9 10 11 12  "Сьв. памяцi". *Беларус* (en belaruso) (Беларуска-Амерыканскае Задіночаньне (BAZA) - Belarusian-American Association) (539). decembro de 2007. ISSN 1054-9455. OCLC 7145060. Мітрапаліт ІЗЯСЛАЎ (22.I.1926 - 26.XI.2007) Супачыў у Богу 26 лістапада 2007 году Першагерарх Беларускай Аўткефальнай Праваслаўнай Царквы рэлігійны і грамадзкі дзеяч беларускай грамады ў ЗША і Канадзе Мітрапаліт Ізяслаў (Іван Бруцкі) [...]
2. 1 2 3 4 5 6 7 8  "Митрополит Изяслав". *Религиозная деятельность русского зарубежья: Биобиблиографический справочник (zarubezhje.narod.ru/)* (en ruso). Consultado o 28/10/2020.
3. ↑  "Metropolitan "Brucky" Iziaslav". *Find a Grave (findagrave.com)*.

Véxase tamén
------------

### Ligazóns externas
**Vasylii Ihor Medvit** (en ucraíno: *Василій Ігор Медвіт*; en polaco: *Wasyl Ihor Medwit*), nado o 23 de xullo de 1949 en Przemyśl (RP de Polonia), é un relixioso grecocatólico ucraíno, bispo curial da arquieparquía maior de Kíiv-Galicia dende 2004.

Traxectoria
-----------

O 2 de febreiro de 1980 profesou como membro da Orde de San Basilio Magno, facendo os votos solemnes o 1 de xaneiro de 1984. Foi ordenado sacerdote polo papa Xoán Paulo II o 31 de maio do mesmo ano. Até 1986 foi vicepresidente do Pontificio Colexio Ucraíno de San Xosafat de Roma, e posteriormente volveu a Polonia, exercendo o seu ministerio nas parroquias ucraínas de Banie Mazurskie e Kruklanki até 1989.

O 30 de marzo de 1994 foi nomeado bispo auxiliar de Lviv e bispo titular de *Hadriane*. Recibiu a consagración episcopal de mans do arcebispo maior de Lviv Myroslav Ivan Liubachivskyi o 12 de xullo. A finais de 1996 foi nomeado visitador apostólico para os fieis ucraínos de Casaquistán e o Asia central.

O 20 de setembro de 1997 foi nomeado exarca arquiepiscopal de Kíiv-Vyshhorod, cargo que ocupou até o traslado da arquieparquía maior a Kíiv, pasando a ser bispo curial da mesma o 6 de decembro de 2004. Entre 2001 e 2004 foi tamén secretario do Sínodo dos Bispos da Igrexa católica ucraína.

O 17 de marzo de 2009 foi nomeado bispo auxiliar de Donetsk-Kharkhiv, até a súa renuncia o 25 de outubro de 2013.

|  |  |
| --- | --- |
| Control de autoridades | 
* Wd: Q2552216
* Catholic-Hierarchy: medwit

 |